用舊韻送普守赴闕  其二
作者：王灼
朝代：宋

paragraphs: 虛名强逐臭，小智矜藏鈎。
蠻觸蝸兩角，古今貉一丘。
念昔齒方壯，抱愁山之幽。
誓從東南尉，策勳西北陬。
人事乃大謬，天命不少謀。
雲梯乏僊骨，車轍半神州。
廉頗故思趙，韋孟欲徙鄒。
錦水清堪濯，草堂靚可休。
儻有一區宅，不願萬戶侯。
尚及公掛冠，共飽黄雞秋。